ΓΡΑΠΤΗ ΕΡΩΤΗΣΗ E-2097/97 υποβολή: Hiltrud Breyer (V) προς την Επιτροπή (19 Iουνίου 1997)

Θέμα: Άχρηστα σιδερικά από ηλεκτρονικό εξοπλισμό

1. α) Ποιές είναι οι διατάξεις που διέπουν τις μεταφορές;

1. β) Οι διατάξεις περί μεταφορών εμποδίζουν στην περίπτωση μεγάλων ποσοτήτων την ανακύκλωση, δεδομένου ότι δημιουργούνται προβλήματα από τις εν λόγω διατάξεις και τον μικρό αριθμό συγκεντρωμένων εγκαταστάσεων;

2. α) Σε ποιο βαθμό πραγματοποιείται ανακύκλωση πλαστικών υλικών;

2. β) Ποια μέτρα προτίθεται να λάβει η Επιτροπή, προκειμένου να εισαγάγει πολύτιμα πλαστικά υλικά σε ένα βιομηχανικό κύκλο;

Απάντηση της κας Bjerregaard εξ ονόματος της Επιτροπής (10 Σεπτεμβρίου 1997)

1. α) Ο κανονισμός (ΕΟΚ) αριθ. 259/93 διέπει τις μεταφορές αποβλήτων στο εσωτερικό, προς και από την Κοινότητα ((ΕΕ L 30 της 6.2.1993. )). Στο άρθρο 1.3α) του κανονισμού καθορίζεται ότι εν γένει δεν ισχύουν οι διατάξεις του κανονισμού στις μεταφορές αποβλήτων που προορίζονται για αξιοποίηση και που απαριθμούνται στο παράρτημα ΙΙ (πράσινος κατάλογος αποβλήτων). Το λήμμα GC 010 του παραρτήματος ΙΙ περιλαμβάνει «Ηλεκτρικές κατασκευές που αποτελούνται μόνο από μέταλλα ή κράματα». Το λήμμα GC 020 περιλαμβάνει «Ηλεκτρονικά θραύσματα (π.χ. πλακέτες τυπωμένων κυκλωμάτων, ηλεκτρονικά στοιχεία, σύρμα, κλπ.) και αναγεννημένα ηλεκτρονικά συστατικά, κατάλληλα για την ανάκτηση βασικών και πολύτιμων μετάλλων». Τα απόβλητα ηλεκτρονικού και ηλεκτρικού εξοπλισμού (WEEE) εμπίπτουν στις περισσότερες περιπτώσεις στα παραπάνω λήμματα. Για το λόγο αυτό η μεταφορά των εν λόγω αποβλήτων δεν υπάγεται εν γένει στις διατάξεις του κανονισμού (ΕΟΚ) αριθ. 259/93.

Κατ' εξαίρεση του παραπάνω κανόνα προβλέπεται στο άρθρο 1.3α) ότι το άρθρο 11 του κανονισμού ισχύει επίσης για μεταφορές αποβλήτων που απαριθμούνται στο παράρτημα ΙΙ και προορίζονται για ανάκτηση. Βάσει της εν λόγω διάταξης πρέπει η εν λόγω μεταφορά να συνοδεύεται από πληροφορίες που αφορούν την επωνυμία και τη διεύθυνση του διαθέτη, τη συνήθη εμπορική περιγραφή των αποβλήτων, την ποσότητά τους, την επωνυμία και διεύθυνση του παραλήπτη, τις σχετικές με την ανάκτηση διαδικασίες, όπως απαριθμούνται στο παράρτημα ΙΙ.Β της οδηγίας 75/442/ΕΟΚ περί αποβλήτων ((ΕΕ L 194 της 25.7.1975. )), καθώς και την εκτιμώμενη ημερομηνία αποστολής.

Δύο περαιτέρω παρεκκλίσεις στη γενική εξαίρεση της μεταφοράς αποβλήτων που περιλαμβάνονται στο παράρτημα ΙΙ και προορίζονται για ανάκτηση, του κανονισμού (ΕΟΚ) αριθ. 259/93 είναι:

- η εισαγωγή του παραρτήματος ΙΙ όπου αναφέρεται ότι «ανεξάρτητα από το εάν περιλαμβάνονται στον κατάλογο αυτό, τα απόβλητα δεν είναι δυνατό να μεταφέρονται ως απόβλητα που υπάγονται στον πράσινο κατάλογο, εάν είναι μολυσμένα από άλλα υλικά σε βαθμό που α) αυξάνει τους κινδύνους που συνδέονται με τα απόβλητα αυτά τόσο ώστε να καθίστανται κατάλληλα για υπαγωγή στον πορτοκαλί ή τον κόκκινο κατάλογο ή β) παρεμποδίζει την ανάκτηση των αποβλήτων με ασφαλή από περιβαλλοντική άποψη τρόπο» 7

- η διαδικασία που προορίζεται για τη μεταφορά αποβλήτων από τον πορτοκαλί ή τον κόκκινο κατάλογο δύναται επίσης να εφαρμοσθεί και για τη μεταφορά αποβλήτων που αναφέρονται στον πράσινο κατάλογο σε χώρες που δεν ανήκουν στον Οργανισμό Οικονομικής Συνεργασίας και Ανάπτυξης (ΟΟΣΑ), εάν οι χώρες εισαγωγής επιθυμούν την εφαρμογή των εν λόγω διαδικασιών.

Η εφαρμογή της διαδικασίας για τη μεταφορά αποβλήτων που περιλαμβάνονται στον πορτοκαλί κατάλογο και που προορίζονται για ανάκτηση συνεπάγεται την υποχρεωτική προηγούμενη γνωστοποίηση στις αρχές καθώς και την έγκριση των εν λόγω αρχών. Η έγκριση αυτή μπορεί να είναι σιωπηρή. Βάσει της διαδικασίας του κόκκινου καταλόγου η έγκριση πρέπει να είναι ρητή.

Οι αρχές δύνανται σε κάθε περίπτωση να επιβάλλουν περιορισμούς σχετικά με την εισαγωγή, τη διακίνηση και την εξαγωγή των εν λόγω αποβλήτων που προορίζονται για τελική διάθεση. Τούτο ισχύει για όλα τα είδη αποβλήτων, ανεξάρτητα από την ταξινόμησή τους.

1. β) Οι κανόνες αυτοί δεν εμποδίζουν, εν γένει, την ανακύκλωση μεγάλων ποσοτήτων. Η μεταφορά των εν λόγω αποβλήτων δύναται να περιορισθεί σε περιπτώσεις μόλυνσης των ηλεκτρικών ή ηλεκτρονικών συσκευών. Η επιλογή της διαδικασίας ελέγχου και οι ενδεχόμενοι περιορισμοί για τη μεταφορά εξαρτάται από τις αρχές χωρών μη μελών του ΟΟΣΑ κατά την περίπτωση μεταφοράς αποβλήτων στις εν λόγω χώρες.

2. α) Η ανακύκλωση πλαστικών δεν είναι ιδιαίτερα αναπτυγμένη επί του παρόντος. Ένας από τους λόγους είναι ότι δεν υφίσταται ακόμη επαρκές υλικό για την εξασφάλιση σταθερού εφοδιασμού για την εξασφάλιση συνεχούς παραγωγής.

2. β) Η Επιτροπή εξετάζει επί του παρόντος δυνατότητες για την ανακύκλωση των πλαστικών.